Samwu stel staking uit by Rand Water(Argieffoto: pixabay) Die munisipalewerkersvakbond Samwu het Maandag as ŉ respondent in die arbeidshof verskyn ná pogings deur Rand Water om ŉ beskermde staking deur die vakbond te verhoed. Bafana Zungu, Gautengse sekretaris van Samwu, het gesê die vakbond het die “moeilike besluit” geneem om die staking uit te stel ná die werkgewer die diensvoorwaardes vir werkers verander het – spesifiek wat betref aansporingsbonusse wat werkers al die afgelope 17 jaar lank ontvang. “Ná verskeie pogings deur die vakbond om met die werkgewer te vergader om die besluit om te keer, het die werkgewer arrogant gebly en wou hom nooit verbind tot ŉ vriendskaplike oplossing vir die probleem nie.” Zungu sê die regter het vandag die werkgewer gekap omdat hy versuim het om met die vakbond te vergader om die saak dringend op te los. “Die regter het die partye aangemoedig om te vergader en ŉ skikkingsooreenkoms aan te gaan.” Volgens die skikkingsooreenkoms, wat ŉ hofbevel geword het, het die werkgewer ingestem om die memorandum terug te trek. “As ŉ vakbond het ons, as ŉ teken ter goedertrou, ons staking tot 28 April 2021 uitgestel.” Die uitstel bied die Kommissie vir Versoening, Bemiddeling en Arbitrasie kans om die saak te arbitreer. “Ons bly optimisties dat die KVBA in ons guns sal beslis.” Zungu sê Samwu wil hê die werkgewer moet dringend aandag gee aan die kwessie, in die belang van sy lede. “Vandag se demonstrasie was bloot ŉ waarskuwing indien die werkgewer versuim om aan ons eise te voldoen. Ons bly oop vir verdere gesprekke met die werkgewer in die belang van voortgesette en ononderbroke waterdienste aan inwoners wat deur Rand Water bedien word. As die werkgewer versuim om aan die eise van werkers te voldoen, kan ons ongelukkig nie waarborg dat inwoners en bedrywe, wat deur Rand Water in Gauteng, Limpopo, Mpumalanga en Noordwes bedien word, lopende water sal hê nie. Ons kan net hoop en bid vir reën – aangesien dit die enigste bron van water sal wees wat vir dié gebiede beskikbaar sal wees.”